*A rendelet tervezet elfogadásához*

***a Mötv. 50. §-a alapján minősített többség*** *szükséges,*

*az előterjesztés* ***nyilvános ülésen tárgyalható****!*

*13. számú előterjesztés*

Bátaszék Város Önkormányzata Képviselő-testületének 2019. január 30-án,

16 órakor megtartandó rendkívüli ülésére

*a téli rezsicsökkentéshez kapcsolódó költségvetési támogatás elosztásának módjáról és feltételeiről*

|  |
| --- |
| **Előterjesztő:** Dr. Bozsolik Róbert polgármester**Készítette:** Takácsné Gehring Máriaaljegyző**Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**PG Bizottság: 2019. 01. 29.Szociális Bizottság: 2019. 01. 29. |

**Tisztelt Képviselő-testület!**

A Kormány a téli rezsicsökkentésben korábban nem részesült, a vezetékes gáz- vagy távfűtéstől eltérő fűtőanyagot felhasználó háztartások egyszeri támogatásáról szóló 1602/2018. (XI.27.) Korm. határozatában döntött arról, hogy biztosítja a téli rezsicsökkentésben korábban nem részesült, a vezetékes gáz- vagy távfűtéstől eltérő fűtőanyagot használó és az előzetes igénybejelentéssel érintett háztartások számára is az egyszeri, 12.000 Ft támogatást.

Ebben a támogatásban csak azok a háztartások részesülhetnek, akik 2018. október 15-éig igénybejelentésüket a közös hivatalunknál benyújtották, és azt továbbítottuk a Magyar Államkincstáron keresztül a Belügyminisztériumnak.

I. A Korm. határozat tartalmazza, hogy az önkormányzatok a támogatás módját és feltételeit a helyi viszonyok figyelembevételével alakítják ki, melyben jelezni szükséges, hogy az igénybejelentés feltétele annak tudomásul vétele, hogy az Országos Katasztrófavédelmi Főigazgatóság ellenőrzi. Tartalmazza továbbá, hogy az érintett háztartásoknak legkésőbb 2019. december 15-éig kell biztosítani a tüzelőanyag átvételének lehetőségét, és a ténylegesen felhasznált támogatásról 2019. december 31-éig kell az önkormányzatnak elszámolnia, valamint azt is, hogy a támogatás nem használható fel a tüzelőanyag jogosulthoz történő szállítási költségeinek fedezetére, mivel annak biztosítása a támogatásban részesülőt terheli.

Fentiek alapján elkészítettük a költségvetési támogatás elosztásának módjáról és feltételeiről szóló rendelet-tervezetet, mely az előterjesztés melléklete.

II. A támogató okiratban és az önkormányzat beszerzési szabályzatában foglaltak szerint árajánlatot kértünk a leadott és továbbított igénybejelentésekben szereplő tüzelőanyagok (fa, brikett, szén és pb-palackos gáz) beszerzésére. A beérkezett ajánlatok összesítése az előterjesztés melléklete.

A táblázat adatait figyelembe véve javasoljuk a tűzifa beszerzésére a BÁTMÉDIA Kft-vel, a brikett beszerzésére a LEGNO 2000 Kft-vel, szén beszerzésére KRI-GÁB TÜZÉP Kft-vel és pb-palackos gáz beszerzésére a Prímaenergia Zrt-vel a szerződés megkötését.

**Határozati javaslat:**

**a téli rezsicsökkentéshez kapcsolódó tüzelőanyagok beszerzésére vonatkozó ajánlatokra**

Bátaszék Város Önkormányzatának Képviselő-testülete –figyelemmel a téli rezsicsökkentésben korábban nem részesült, a vezetékes gáz- vagy távfűtéstől eltérő fűtőanyagot felhasználó háztartások egyszeri támogatásáról szóló 1602/2018. (XI.27.) Korm. határozatban, valamint a BMÖGF/69-79/2018. számú Támogatói okiratban foglaltakra – az alábbi döntést hozza:

1. a téli rezsicsökkentéshez kapcsolódó tüzelőanyagok beszerzésére

1. tűzifa beszerzése érdekében: BÁTMÉDIA Kft. (7140 Bátaszék, Budai u. 30.);
2. brikett beszerzése érdekében: LEGNO 2000 Bt. (7121 Szálka, Táncsics u. 39.),
3. szén beszerzése érdekében KRI-GÁB TÜZÉP Kft. (7140 Bátaszék, Bajai út 26.),
4. pb-palackos gáz beszerzése érdekében: Prímaenergia Zrt. (3014 Hort, Pf. 29)

ajánlatát fogadja el;

2. felhatalmazza a város polgármesterét a beszerzésre vonatkozó szerződések aláírására;

3. a beszerzés forrása a BMÖGF/69-79/2018. számú Támogatói okiratban biztosított állami támogatás összege.

*Határidő:* 2019. február 15.

*Felelős:* Dr. Bozsolik Róbert polgármester

 *(a szerződések aláírásáért)*

*Határozatról értesül:* vállalkozások,

Bátaszéki KÖH hatósági iroda

 Bátaszéki KÖH pénzügyi iroda

irattár

***HATÁSVIZSGÁLAT***

**a téli rezsicsökkentéshez kapcsolódó költségvetési támogatás elosztásának módjáról és feltételeiről szóló rendelet-tervezethez**

A rendelet megalkotását a téli rezsicsökkentésben korábban nem részesült, a vezetékes gáz- vagy távfűtéstől eltérő fűtőanyagot felhasználó háztartások egyszeri támogatásáról szóló 1602/2018.(XI.27.) Korm. határozatban, valamint a BMÖGF/69-79/2018. számú támogatói okiratban foglaltak indokolják.

**Részletes indokolás:**

1. §-hoz: A rendelet megalkotásának célja

2. §-hoz: A rendelet hatálya, a végrehajtással kapcsolatos feladatok ellátása, valamint a tüzelőanyag fogalom magyarázata szerepel.

3. §-hez: Az utalvány tartalmi elemei mellett biztosításának, átvételének, felhasználásának szabályait részletezi, illetve az ellenőrző szerv megnevezését tartalmazza.

4. §-hoz: Az utalvány felhasználásának végső határidejét nevesíti.

5. §-hoz: Rendelkezés hatályba lépésről.

**Társadalmi hatása:** nincs

**Gazdasági hatása:** nincs

**Költségvetési hatása:** forrása a Támogatói okiratban szereplő állami támogatás

**Környezeti és egészségügyi következmények:** nincs

**Adminisztratív terheket befolyásoló hatása:** a szociális ügyintézőre jelentős többlet adminisztrációs feladatot jelent az utalványok kiadása

**A jogszabály megalkotásának szükségessége:** Kormányhatározatban és a támogató okiratban foglaltak végrehajtása indokolja a helyi szabályozást

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** a végrehajtás feltételei adottak

**Véleményeztetés:** a szociális bizottság és a pénzügyi és gazdasági bizottság véleményezi